戲貽秋泉子
作者：李流謙
朝代：宋

paragraphs: 桂椒發芳辛，水泉佐澄潔。
風味可人哉，醖藉固佳客。
清非伯夷隘，和異柳惠褻。
壺子與俱來，表裏清徹骨。
素魄吸沆瀣，枯腸濯埃𡏖。
東家欲毋我，漆園强齊物。
物我儻未融，平地森劍㦸。
非秦亦非越，有國名建德。
恬流不須航，坦逕無轍迹。
笑渠秉周禮，况復用蕭律。
聚糧適千里，叱馭履九折。
勸君反爾轅，神尻徐而疾。
伯倫駕予車，元亮脂我轄。
胚渾未兆前，羲軒乃叔末。